text: 50.000 ton madaffald skal årligt forvandles til biogas
  02 maj 2016 kl. 07.29
  Borgerne i Horsens kan fremover få deres huset opvarmet af madaffald fra en ny fabrik, der i dag bliver indviet.
  Det er Daka ReFood, der fremover årligt skal levere 50.000 ton forbehandlet madaffald til Horsens Bioenergi. Her bliver biogassen senere opgraderet til naturgas og sendt ud i naturgasnettet.
  Den nye fabrik vil kunne håndtere emballeret madaffald fra supermarkeder, fødevareproducenter, restauranter, hoteller og kantiner, uden man skal stå manuelt og fjerne emballagen fra varerne.
  Det gør arbejdsprocessen lettere, og skal være med til at redde den emballerede madaffald fra at blive sendt til forbrændingen, hvor værdifulde ressourcer ellers går op i røg.
  Fra politisk side er der et ønske om  60 procent genanvendelse af det organiske affald fra servicesektoren i 2018, og det kan fabrikken, der er den første af sin art i Danmark, være med til at opfylde.
  Det er Daka Danmark, der har investeret et tocifret millionbeløb i fabrikken, der ved indvielsen i dag bl.a. får besøg af Erhvervs- og Vækstminister Troels Lund Poulsen.
  